Document ID: 32011D0742

VYKONÁVACIE ROZHODNUTIE KOMISIE
z 15. novembra 2011,
ktorým sa mení a dopĺňa rozhodnutie 2008/630/ES o mimoriadnych opatreniach týkajúcich sa kôrovcov dovážaných z Bangladéša a určených na ľudskú spotrebu
[oznámené pod číslom K(2011) 8094]
(Text s významom pre EHP)
(2011/742/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovuje postupy v záležitostiach bezpečnosti potravín (1), a najmä na jeho článok 53 ods. 1 písm. b) bod ii),
keďže:
(1)
Rozhodnutie Komisie 2008/630/ES z 24. júla 2008 o mimoriadnych opatreniach týkajúcich sa kôrovcov dovážaných z Bangladéša a určených na ľudskú spotrebu (2) bolo prijaté v nadväznosti na zistenie prítomnosti rezíduí veterinárnych liekov a nepovolených látok v kôrovcoch dovezených z uvedenej tretej krajiny a určených na ľudskú spotrebu.
(2)
V rozhodnutí 2008/630/ES sa stanovuje, že členské štáty majú povoliť dovoz zásielok kôrovcov z Bangladéša do Únie, pokiaľ sú k nim priložené výsledky analytickej skúšky vykonanej v mieste pôvodu, aby sa zaručilo, že nepredstavujú nebezpečenstvo pre ľudské zdravie.
(3)
Okrem toho sa v uvedenom rozhodnutí stanovuje, že členské štáty majú zabezpečiť, aby boli úradné vzorky odobraté z aspoň 20 % zásielok kôrovcov dovezených z Bangladéša a aby boli uvedené úradné vzorky podrobené analytickým skúškam na zistenie prítomnosti rezíduí farmakologicky aktívnych látok.
(4)
Komisia vykonala inšpekciu v Bangladéši v mesiacoch marec - apríl 2011. Výsledky tejto inšpekcie potvrdili značné zlepšenie v uvedenej krajine, najmä pokiaľ ide o používanie analytických metód na účely monitorovania rezíduí a vysledovateľnosti zvierat a produktov.
(5)
Na základe výsledkov uvedenej inšpekcie sa nezdá potrebné, aby členské štáty naďalej zabezpečovali dodatočný odber vzoriek zo zásielok kôrovcov dovezených z Bangladéša a analytické skúšky na účely zisťovania prítomnosti rezíduí farmakologicky účinných látok pred umiestnením kôrovcov na trh v Únii.
(6)
Rozhodnutie 2008/630/ES by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2008/630/ES sa mení a dopĺňa takto:
1.
článok 3 sa vypúšťa;
2.
článok 4 sa nahrádza takto:
„Článok 4
Zásielky, z ktorých sa odobrali úradné vzorky podľa článku 2 ods. 3, sa úradne zadržiavajú príslušným orgánom dotknutého členského štátu až do ukončenia analytického testu.
Takéto zásielky sa môžu umiestniť na trh iba v prípade, že výsledky analytickej skúšky potvrdili súlad zásielok s článkom 23 nariadenia (ES) č. 470/2009.“;
3.
články 4a a 4b sa vypúšťajú.
Článok 2
Toto rozhodnutie je určené členským štátom.
V Bruseli 15. novembra 2011

Labels: 0
3
18
6